[pic] | KOMISIA EURÓPSKYCH SPOLOČENSTIEV | Brusel, 12.10.2006 KOM(2006) 563 v konečnom znení OZNÁMENIE KOMISIE Správa o Medzinárodnom fonde pre Írsko podľa článku 5 nariadenia Rady (ES) č. 177/2005 {SEK(2006) 1226} OBSAH 1. Úvod 3 2. Prehľad činností MFI 3 2.1. Charakteristika MFI 3 2.1.1. Ciele a priority 3 2.1.2. Organizácia a fungovanie 4 2.1.3. Rozpočet 4 2.1.4. Činnosť 5 2.2. Zapojenie EÚ do MFI 5 3. Kontrola činnosti MFI 5 4. Činnosť MFI a štrukturálne fondy ES 6 4.1. Zosúladenie cieľov 6 4.2. Organizovanie koordinácie medzi MFI a programami ES 7 4.3. Spoločný priestor – stratégia posledných piatich rokov činnosti MFI 7 5. Zverejňovanie a informácie 8 6. Závery a návrhy 8 1. ÚVOD Táto správa o činnosti Medzinárodného fondu pre Írsko (MFI) sa vyžaduje podľa nariadenia Rady (ES) č. 177/2005 (PRÍLOHA I – „Nariadenie o MFI“)[1], v ktorom sa ustanovuje pokračovanie financovania MFI v období rokov 2005 – 2006). Prvotným cieľom tejto správy je preskúmať činnosť MFI v uvedenom období. Toto preskúmanie obsahuje opis MFI a jeho činnosti, jeho finančné zdroje, predchádzajúce hodnotenia jeho činnosti, zverejňovanie a súlad s inými programami ES. Okrem toho sa táto správa zameriava aj na novú päťročnú stratégiu MFI so zreteľom na predpokladané ukončenie jeho pôsobenia v roku 2010, dvadsaťpäťrokov po jeho založení, a načrtáva návrh na zapojenie EÚ do tejto záverečnej etapy činnosti MFI. Politické rozdelenie a násilnosti medzi spoločenstvami boli od 60-tych rokov určujúcim znakom Severného Írska s dosahom na Írsku republiku. V roku 1985, 13 rokov pred Veľkopiatkovou dohodou z Belfastu (apríl 1998), bolo Anglicko-írskou dohodou stanovené, že obe vlády „ spolupracujú pri podpore hospodárskeho a sociálneho rozvoja v tých oblastiach oboch častí Írska, ktoré boli najviac postihnuté v dôsledku nestability z posledných rokov“ a „zvážia možnosť zabezpečiť na toto pôsobenie medzinárodnú podporu“. Na základe toho bol v roku 1986 založený Medzinárodný fond pre Írsko, nezávislá medzinárodná organizácia s vlasným správnym orgánom. Európske spoločenstvo prispievalo do MFI od roku 1989. Koncom roka 2006 bude podpora, ktorú poskytuje Európska únia, tvoriť asi 57 % ročných príspevkov do tohto fondu a 39 % doterajších kumulovaných príspevkov. Nariadenie o MFI tvorí súčasný právny základ príspevkov Spoločenstva v rokoch 2005 a 2006. V článku 5 uvedeného nariadenia sa stanovuje, že Komisia predloží správu rozpočtovému orgánu ES (Európsky parlament a Rada Európskej únie), v ktorej sa zhodnotí potreba podpory po roku 2006. Táto správa a jej prílohy vychádzajú zo správy Medzinárodného fondu pre Írsko z roku 2004[2] a spĺňajú uvedené požiadavky na hodnotenie. Decentralizácia v severnom Írsku bola v období od poslednej správy pozastavená a so zreteľom na trvalú krehkosť mierového procesu táto správa obsahuje hodnotenie potreby ďalších príspevkov po roku 2006. 2. PREHľAD čINNOSTÍ MFI 2.1. Charakteristika MFI 2.1.1. Ciele a priority MFI bol založený na základe dohody medzi vládami Spojeného kráľovstva a Írska v roku 1986 (Príloha II) a začal svoju činnosť v decembri toho istého roka. V tejto dohode sa stanovujú hlavné ciele MFI, ktorými sú: - podporovať hospodársky a sociálny pokrok a - podporovať kontakty, dialóg a zmierenie medzi nacionalistami a unionistami v celom Írsku. Približne 75 % zdrojov MFI sa rozdelí v Severnom Írsku. 2.1.2. Organizácia a fungovanie Vlády Spojeného kráľovstva a Írska spoločne vymenujú predsedu a správnu radu zloženú zo šiestich členov, ktorí dohliadajú nad riadením a činnosťou MFI. V tejto správnej rade sú zastúpené spoločenstvá z oboch častí Írska. Rada zasadá priemerne štyrikrát ročne. Zástupcovia EÚ a darcovských krajín[3] sa zúčastňujú na zasadaniach správnej rady ako pozorovatelia. Ďalšie podrobné údaje o organizácii MFI sú uvedené v prílohách III – V. V období od poslednej správy o MFI pridelil tento fond ďalších 103 miliónov EUR na celkove 580 projektov. Zoznam týchto projektov, ktoré dostali podporu v období od poslednej správy z roku 2004, je v prílohe VI. Medzinárodný fond pre Írsko poskytol vyše 830 miliónov EUR na takmer 6 000 projektov týkajúcich sa rozličných podporných programov. Správna rada MFI pravidelne skúma činnosť fondu a v prípade potreby zavádza nové iniciatívy na uspokojenie stanovených potrieb. V súčasnosti sa činnosť MFI uskutočňuje prostredníctvom rozličných programov a systémov, ktoré možno začleniť do troch skupín: obnova znevýhodnených oblastí, budovanie kapacít spoločenstiev a hospodársky rozvoj. Medzinárodný fond pre Írsko sa stále prispôsoboval vývoju situácie. Zatiaľ čo v prvých rokoch svojej existencie výslovne podporoval najvýznamnejšie kapitálové investície, v súčasnosti tento fond sústreďuje čoraz väčší podiel svojich zdrojov (približne 30 %) na projekty zamerané na ľudí. V tomto duchu boli zásahy v súvislosti so vzdelávaním čoraz bežnejšie a MFI dúfa, že správna rada bude rozhodovať o iniciatíve v sektore školstva, ktorou by sa integrovali obe najvýznamnejšie tradície tejto oblasti. 2.1.3. Rozpočet Právny štatút MFI je podobný ako má správcovská spoločnosť alebo nadácia. Od svojho založenia bolo do MFI poukázaných približne 743 miliónov EUR (v súčasných cenách). Počas doterajšej činnosti MFI boli najvýznamnejším prispievateľom Spojené štáty americké (59,9 %). Príspevok EÚ tvorí asi 39 % poskytnutých zdrojov, zvyšok pochádza z Kanady, Austrálie a Nového Zélandu (príloha VII). Výška príspevku Spojených štátov v roku 2006 dosiahla 42 % (13,8 milióna USD), príspevok EÚ tvorí 57 % (15 miliónov EUR) a Kanada prispela 0,6 % (0,5 milióna CAD). Výška ročných príspevkov Nového Zélandu a Australie v roku 2006 nie je vyčíslená. Celkové výdavky na správu, organizáciu a sekretariát hradí vláda Spojeného kráľovstva a vláda Írska. 2.1.4. Činnosť V obodbí do poslednej správy MF poskytol 103 miliónov EUR na 580 projektov týkajúcich sa rozličných programov a systémov (príloha VIII), ktoré možno začleniť do troch skupín: obnova znevýhodnených oblastí, budovanie kapacít spoločenstiev a hospodársky rozvoj. Z týchto projektov sa 424 uskutočnilo v Severnom Írsku, pričom sa na ne vynaložilo 70,8 milióna EUR a 156 projektov sa týkalo Írska alebo išlo o spoločné projekty a príspevok na ne predstavoval 32,9 milióna EUR. 2.2. Zapojenie EÚ do MFI Medzinárodný fond pre Írsko sa líši od existujúcich foriem pomoci zo štrukturálnych fondov EÚ (napr. program PEACE) tým, že je nezávislou medzinárodnou organizáciou. Európska komisia (prostredníctvom Generálneho riaditeľstva pre regionálnu politiku) má štatút pozorovateľa v správnej rade MFI, rovnako ako aj ďalšie darcovské krajiny. Odkedy sa EÚ rozhodla prispievať do MFI, jej finančné príspevky v rokoch 1989 – 1994 boli 15 miliónov EUR ročne, v rokoch 1995 – 1999 17 miliónov EUR ročne a od roku 2000 doteraz 15 miliónov EUR ročne. Pred každou platbou sa uskutočňuje analýza výročnej správy a účtovných výkazov, ako aj rozbor finančných potrieb. Ďalšie overovanie finančnej situácie MFI vykonáva v rámci prípravy pozorovateľ Komisie pred každým zasadnutím správnej rady. 3. KONTROLA čINNOSTI MFI Ako sa uvádza v správach rozpočtového orgánu ES z rokov 1999, 2001 a 2002 útvary Európskeho spoločenstva (Dvor audítorov a generálne riaditeľstvo REGIO) vykonali v MFI kontroly činnosti a overovanie na mieste. Pri najnovšej kontrole v novembri 2003 sa zistilo, že MFI reagoval na otázky, ktoré vyplynuli z predchádzajúcich kontrol, ako je napríklad hodnotenie postupov MFI na úrovni sekretariátu a zástupcov alebo blížiaca sa implementácia nového počítačového informačného systému, ktorým sa nahradia klasické účtovné knihy. Ďalšie záležitosti si však naďalej vyžadujú pozornosť správnej rady: - chýbajúce jednotné usmernenia na správu programov MFI a príručka s inštrukciami pre fond; - MFI a orgány, ktoré spravujú štrukturálne fondy, by mali zaviesť systematickú výmenu informácií, aby sa zamedzilo duplicite v poskytovaní finančných prostriedkov; - častejšie by sa mali uplatňovať postupy rušenia viazanosti, osobitne starostlivo pred ročnou účtovnou závierkou; postupy rušenia viazanosti by sa mali posilniť. V reakcii MFI sa uvádza, že by z hľadiska praxe ani úspory nákladov nebolo vhodné vypracovať jednotné usmernenia pre všetky programy a že v súčasnosti platných postupoch rušenia viazanosti nie sú nedostatky. Medzinárodný fond pre Írsko však súhlasil s potrebou preskúmať prípadné zlepšenie spolupráce medzi MFI a inými prispievateľmi. V období od poslednej správy rozpočtovému orgánu Komisia naďalej tieto záležitosti monitorovala, najmä situácie, keď si nevyužité prostriedky môžu vyžadovať zrušenie viazania. Pre zasadnutia svojej správnej rady Medzinárodný fond pre Írsko v súčasnosti pravidelne vypracúva správy o možnom zrušení viazanosti a podporuje postupy, pri ktorých sa uvedie, či si projekty vyžiadajú celú sumu, ktorú im ponúka MFI. Okrem toho v MFI vykonávajú audit vlastní audítori (Price Waterhouse Coopers) a obe vlády. Výsledky sa uvádzajú vo výročnej správe, ktorú schvaľuje správna rada. 4. ČINNOSť MFI A šTRUKTURÁLNE FONDY ES 4.1. Zosúladenie cieľov Medzinárodný fond pre Írsko a program ES s názvom PEACE majú priority a ciele[4], ktoré sa vzájomne dopĺňajú. Strategický cieľ PEACE – ktorým je posilnenie pokroku k mierovej a stabilnej spoločnosti a podpora zmierenia – je aj jedným zo základných cieľov MFI. Obe iniciatívy sú zamerané na viaceré oblasti, ktoré sa vzájomne dopĺňajú: V nariadení MFI sa vyžaduje, aby sa pri prideľovaní príspevku ES uprednostňovali projekty cezhraničnej spolupráce a spolupráce medzi spoločenstvami, doplňujúce činnosti alebo financovanie z PEACE II. Zatiaľ čo všetky projekty, ktoré sa uchádzajú o pomoc z PEACE, musia preukázať, ako chcú rozvíjať zmierenie medzi spoločenstvami a vzájomné porozumenie, požiadavka zahrnutia viacerých spoločenstiev sa výslovne požaduje iba v niektorých programoch MFI. Medzinárodný fond pre Írsko vždy zdôrazňoval najmä pomoc najznevýhodnenejším oblastiam v Severnom Írsku a v južných pohraničných grófstvach Írska. Uskutočňoval to prostredníctvom viacerých programov, ktoré spadajú pod označenie „obnova znevýhodnených oblastí“, pričom uprednostňoval projekty v rámci kľúčových programov podpory fondu a osobitné iniciatívy. Od roku 2003 sa vyše 85 % viazaných finančných prostriedkov fondu použilo na projekty v týchto oblastiach. V rámci programu PEACE sa však uplatňujú ukazovatele dosahu založené na „znevýhodnených oblastiach“[5] v Severnom Írsku a ukazovateľ „boja s chudobou“ v pohraničnej oblasti. Pokiaľ ide o príjemcov, MFI je zameraný v zásade na rovnaké kategórie ľudí ako program PEACE II[6]. Ak možno projekty financovať aj z MFI, aj z programov ES, politika MFI sa riadi príslovím: „Kto rýchlo dáva, dvakrát dáva“, i keď by poskytol nižší finančný príspevok[7]. Na rozdiel od programov ES Medzinárodný fond pre Írsko spracúva žiadosti rýchlo, pričom využíva štandardizované postupy, a je flexibilnejší pri reakciách na vzniknuté potreby a príležitosti, pretože jeho rozpočet sa vytvára každoročne. 4.2. Organizovanie koordinácie medzi MFI a programami ES V nariadení MFI sa uvádza, že príspevky ES by sa mali použiť tak, aby „dopĺňali činnosti financované zo štrukturálnych fondov, a najmä z Osobitného programu pre mier a zmierenie v Severnom Írsku a pohraničných grófstvach Írska“. Koordinácia medzi týmito dvoma inštitúciami je dôležitá na výmenu osvedčených postupov a aby sa zamedzilo presiahnutiu 75 %-ného limitu pomoci ES na každý projekt financovaný MFI a v rámci programu EÚ[8]. Existujúce opatrenia na koordináciu zahrnujú účasť Európskej komisie na všetkých zasadaniach správnej rady MFI, zasielanie dokumentov zo zasadaní poradného výboru MFI[9] a účasť zástupcov MFI ako pozorovateľov na zasadaniach monitorovacích výborov rámca podpory Spoločenstva pre Severné Írsko. Program PEACE II; Operačný program vytvárania trvalo udržateľného rozvoja; a iniciatíva Spoločenstiev INTERREG III-A pre Severné Írsko a Írsko. SEUPB[10] bol vyzvaný, aby určil pracovníkov, ktorí sa zúčastnia na tímových programoch MFI, aby sa zabezpečilo väčšie zosúladenie pri výbere projektov, ako aj výmena informácií. V mnohých prípadoch na operačnej úrovni MFI a SEUPB nasadzujú tých istých pracovníkov. Oba orgány prípadne využívajú rovnaké hospodárske hodnotenia. Na spoločne financované projekty sa uplatňuje pravidlo o 75 %. Okrem toho sa MFI a SEUPB angažovali v projektoch na mapovanie zmierenia a vyvíjali úsilie zistiť nedostatky v sektore zmierovania v Severnom Írsku a šiestich pohraničných grófstvach. Komisia zastáva stanovisko, že obe organizácie musia vo väčšej miere spoločne využívať postupy pri výbere projektov a informácie. Je to dôležité v prípade, ak rovnakí sponzori projektu žiadajú finančné prostriedky z MFI a programu ES. Výmena údajov zo žiadostí (napr. spoločný podnikateľský zámer alebo analýzy nákladov a výnosov) by postup pri výbere urýchlila a umožnila koordinovanú reakciu, takže žiadatelia by nemuseli riešiť duplicitu pri kritériách výberu a požiadavkách. V aktuálnych programoch ES sa vytvorili komplexné systémy materiálneho a finančného monitorovania a MFI by mohol pri financovaných projektoch využívať pravidelný prístup k týmto údajom z monitorovania. Tým by sa riešilo riziko duplicitného rátania dosahov programu, ktoré bráni pokusom uskutočniť dôkladné a presné hodnotiace analýzy. 4.3. Spoločný priestor – stratégia posledných piatich rokov činnosti MFI Medzinárodný fond pre Írsko začal v roku 2003 dôkladné strategické preskúmanie svojich programov s jasným cieľom viac sa „preorientovať“ na činnosti „v rámci komunít“. Po tomto preskúmaní bola začiatkom roka 2006 predložená päťročná stratégia s názvom Spoločný priestor, ktorou sa podporí zmierenie v Írsku v záverečnej etape činnosti MFI. Aktuálne programy pre spoločenstvá boli rozšírené s cieľom vytvoriť trvalo udržateľnú infraštruktúru na zmierenie, ktorá pretrvá aj po období ukončenia činnosti MFI. V dôsledku toho sa skončili mnohé tradičné činnosti MFI hospodárskeho charakteru v prospech rozvoja jednotlivých spoločenstiev v ich základe. Počas záverečnej päťročnej etapy má MFI tieto ciele: - rozpracovať a uplatnovať myšlienku spoločnej budúcnosti Severného Írska a oboch častí ostrova; - podporovať porozumenie medzi rozličnými spoločenstvami v Írsku; - uľahčovať integráciu medzi komunitami; - vytvárať spojenectvá s inými agentúrami, aby sa zabezpečilo dlhodobé pôsobenie MFI aj po roku 2010 a využívať skúsenosti z mierových procesov v iných oblastiach. Programy, ktoré podporuje MFI, sa v budúcnosti zoskupia do štyroch okruhov: položenie základov, stavanie mostov, integrácia a dedičstvo. Tieto okruhy programov podporia uvedené ciele. Za predpokladu, že MFI ukončí svoju činnosť v roku 2010 alebo trochu neskôr, v každom ďalšom nariadení o príspevku ES by sa malo zabezpečiť, aby so zreteľom na zásady riadneho a efektívneho finančného riadenia boli prijaté vhodné opatrenia na ukončenie činnosti MFI. Najvhodnejšie by bolo, aby sa nariadenia týkali štyroch rokov od 2007 do 2010, aby sa tak s určitosťou zabezpečilo financovanie MFI. 5. ZVEREJňOVANIE A INFORMÁCIE Medzinárodný fond pre Írsko vyslovuje uznanie všetkým svojim darcom za podporu (bez zreteľa na výšku príspevku alebo pravidelnosť splátok), a to prostredníctvom bežného uvádzania v tlačových oznámeniach a publikáciách (výročná správa, informačné brožúry a zverejnené správy), ako aj na internetovej stránke. Darcov uvádza aj predseda správnej rady alebo jej členovia v prejavoch a na tlačových poradách o projektoch MFI. Zastúpenia Komisie v Belfaste a Dubline udržiavajú pravidelné kontakty s MFI a sú prizývané na uvádzanie všetkých projektov MFI. Keďže však pôvod MFI siaha do Spojených štátov, do polovice osemdesiatych rokov, v spoločenstvách na severe i juhu pretrváva názor, že fond je organizácia, ktorú podporujú USA, a to aj napriek veľkorysému financovaniu z EÚ od roku 1989 a stálemu ubezpečovaniu fondu, že vo všetkých projektoch sa oceňuje a zverejňuje príspevok Spoločenstva. Komisia výrazne zintenzívni účasť EÚ na činnosti MFI, a to najmä v prípadoch, kde ide o spolufinancovanie zo strany MFI a ES. 6. ZÁVERY A NÁVRHY Európska únia dlhodobo podporovala mierový proces v Severnom Írsku, čo najlepšie dokazuje jej záväzok voči MFI od roku 1989 a program PEACE od roku 1995. Tým uznala dlhodobý charakter cieľov mierového procesu, ktoré dlhé roky dostávali podporu od Európskeho parlamentu, Rady a Komisie. Politická a sociálna situácia v tejto oblasti je však naďalej krehká a pokračujúce násilie a rozdelenie si od EÚ vyžadujú, aby pokračovala vo svojom úsilí pri podpore mieru a zmierenia v tejto časti Európskej únie. So zreteľom na Medzinárodný fond pre Írsko[11] Európska rada na zvojom zasadaní v dňoch 15. – 16. decembra 2005 prijala tento záver svojho predsedníctva: Európska rada berie na vedomie významné pôsobenie Medzinárodného fondu pre Írsko pri podpore mieru a zmierenia. Európsku komisiu Rada požiadala, aby prijala potrebné kroky s cieľom pokračovať v podpore, ktorú EÚ poskytuje fondu, keďže vstupuje do záverečnej etapy svojho pôsobenia do roku 2010. Okrem toho sa finančným výhľadom[12] zabezpečí pokračovanie programu PEACE v Severnom Írsku a grófstvach susediacich s Írskom. Uznávajúc osobitné úsilie pri mierovom procese v Severnom Írsku sa na program PEACE v období rokov 2007 – 2013 pridelí celkove 200 miliónov EUR. Tento program sa bude implementovať s úplným uznaním doplnkových zásahov zo štrukturálnych fondov. V správach Európskej komisie sa jednoznačne oceňuje veľmi pozitívny prínos činnosti MFI k mieru a zmiereniu v Severnom Írsku a pohraničnej oblasti Írska, čím sa dosiahli jeho ciele, ktorými bolo podporiť hospodársky a sociálny pokrok a podnietiť kontakty, dialóg a zmierenie medzi nacionalistami a unionistami v celom Írsku. Programy ES v rámci štrukturálnych fondov, ktoré prebiehajú v súčasnosti (najmä program PEACE II) a ktoré sú hlavným nástrojom na podporu hospodárskeho a sociálneho pokroku v tejto oblasti, poskytujú MFI nové možnosti. Priority programov MFI a ES sa vzájomne dopĺňajú a tento silný potenciál synergií je potrebné ďalej využívať. Pokračovanie v programe PEACE a nová stratégia MFI s názvom Spoločný priestor umožní ďalej uplatňovať tieto synergie. Komisia stratégiu Spoločný priestor privítala. Je to realistická stratégia, ktorou sa zabezpečí, aby sa na ceste k spoločnej budúcnosti dosiahol pokrok, a ktorou sa podporí integrácia a porozumenie a zabezpečí, aby pôsobenie MFI pokračovalo a trvalo aj po ukončení jeho činnosti. *** Vzhľadom na to, že posilňovanie solidarity medzi členskými štátmi a ich národmi je kľúčovým cieľom EÚ, je pre EÚ dôležité, aby sa aj naďalej spolu s medzinárodnými darcami angažovala v prospech týchto cieľov a aby obnovila svoj príspevok do MFI. V tejto súvislosti sa Komisia nazdáva, že financovanie po roku 2006 by sa malo naďalej poskytovať na základe skutočností uvedených v tejto správe, čo by malo byť vyjadrené buď v ďalšom nariadení Rady o príspevku ES do MFI, alebo prostredníctvom vhodných prostriedkov spolupráce medzi Komisiou a MFI . [1] Ú. v. EÚ L 30 z 3.2.2005, s. 1 [2] Oznámenie Komisie: Správa o Medzinárodnom fonde pre Írsko podľa článku 5 nariadenia Rady (ES) č. 214/2000 – KOM(2001) 548 a SEK(2001) 1579 z 1. októbra 2001. [3] Spojené štáty, Kanada, Nový Zéland a Austrália. [4] Program PEACE II je zaradený ako cieľ 1 operačného programu na obdobie rokov 2000 – 2006, pričom je naň vyčlenených celkove 609 miliónov EUR. Na obdobie programovania 2007 – 2013 sa vytvorí nový program PEACE s príspevkom z Európskeho fondu regionálneho rozvoja vo výške 200 miliónov EUR. Tento program bude v novom regulačnom rámci zaradený medzi ciele územnej spolupráce. [5] Definované ako súbor oblastí so zmiešaným obyvateľstvom, oblastí postihnutých násilím a znevýhodnených oblastí. [6] Program PEACE II sa výlučne zameriava na tých, ktorí patria do oblastí, sektorov, skupín alebo komunít ktoré boli najviac zasiahnuté konfliktom a ktoré nemusia nevyhnutne zodpovedať oblastiam s najväčšími ekonomickými a sociálnymi problémami. [7] Pozri maximálne sadzby pre zásahy uvedené v prílohe VIII. [8] (Článok 29 nariadenia (ES) 1260/1999). [9] Výmena listov medzi MFI a Komisiou: list C. Trojanovi, 28. júna 1994. [10] Orgán osobitných programov EÚ – riadiaci orgán programu PEACE II. [11] Dokument 15914/05 [12] Dokument 15915/05